Rodolfo és Kiss Manyi a Fekete házban
„Nem vagyok varázsló. A nyulat akkor tudom elővarázsolni a cilinderből, ha előtte beletettem” – idézte Gálvölgyi János apósa, a híres Rodolfo bűvész szavait a kiállítás megnyitóján.
A szegedi Fekete Házban péntek délután nyílt meg az a kiállítás, amely két, több mint száz éve született híres magyar előadóművész életét mutatja be. Gács Rezső a múlt század bűvészóriása Rodolfo Grosso néven vált híressé. Tizennégy évesen kimentett a vízből egy fuldokló kínai gyöngyárust, aki hálája jeléül megmutatott a fiúnak egy bűvészmutatványt, s attól kezdve ő lett a színpadi tolvajlás mestere „Vigyázat, csalok!” jelmondatával. Kiss Manyi 1929-től lépett fel szegedi színpadokon, de 1932-től olasz artista férjével járta a világot, s ő is csatlakozott Rodolfo illúziókkal teli világához. A bűvész pedig számtalan színházi előadásban közreműködött betanítóként, tanácsadóként.

A centenáriumi kiállítás apropójából a Fekete Ház vitrinjébe került többek között a bűvész varázspálcája, mellénye, valamint számos más bűvészkelléke is, a színésznő jelmezei, kézzel írt önéletrajza és kedvenc társasjátéka, az „OKÉ”, amelyet a látogatók ki is próbálhatnak. A megnyitón Rodolfo veje, Gálvölgyi János emlékezett meg néhai apósáról, Gálvölgyi (Gács) Judit pedig apja képei mellett mesélt történeteket a bűvészóriásról. „A varázslat gazdagabb lett Kiss Manyival” – mondta Sándor János rendező, színháztörténész Kiss Margitról a megnyitón. Ezután Szűcs László bűvész varázsolta el a megjelenteket Rodolfo trükkjeivel az udvaron.

A kiállítás augusztus 27-éig látható a szegedi Fekete Házban hétfő kivételével minden nap 11:00-18:00-ig
Belföld